b'\n_START_ARTICLE_\nVokie\xc4\x8di\xc5\xb3 ordino didysis magistras\n_START_SECTION_\nRinkimai\n_START_PARAGRAPH_\nOrdino vyresnysis, v\xc4\x97liau didysis magistras visada buvo renkamas ordino broli\xc5\xb3, ta\xc4\x8diau neb\xc5\xabtinai i\xc5\xa1 savo tarpo. Mirus did\xc5\xbeiajam magistrui, jo pavaduotojas ar kra\xc5\xa1to magistras sukviesdavo pagrindini\xc5\xb3 ordino pareig\xc5\xabn\xc5\xb3 kapitul\xc4\x85, kuri i\xc5\xa1rinkdavo dvylikos asmen\xc5\xb3 rink\xc4\x97j\xc5\xb3 kolegij\xc4\x85, sudaryt\xc4\x85 i\xc5\xa1 septyni\xc5\xb3 riteri\xc5\xb3, keturi\xc5\xb3 ser\xc5\xbeant\xc5\xb3, ir vieno dvasininko. Kolegijos dauguma bals\xc5\xb3 i\xc5\xa1rinkt\xc4\x85 kandidat\xc4\x85, kad i\xc5\xa1laikyt\xc5\xb3 ordino vieningum\xc4\x85, ma\xc5\xbeuma visada pripa\xc5\xbeindavo. Rinkimai paprastai \xc4\xafvykdavo per tris m\xc4\x97nesius._NEWLINE_Kandidatai \xc4\xaf did\xc5\xbeiuosius magistrus paprastai tur\xc4\x97jo tur\xc4\x97ti vyresniojo administratoriaus patirt\xc4\xaf ir b\xc5\xabdavo renkami u\xc5\xbe nuopelnus, o ne pagal giminyst\xc4\x97s linij\xc4\x85. Tai pasikeit\xc4\x97 tiktai po to, kai ordinas prad\xc4\x97jo smukti, kai buvo pasirinkti Frydrichas i\xc5\xa1 galingos Saksonijos Vetin\xc5\xb3 dinastijos ir Albrechtas i\xc5\xa1 Hohencolern\xc5\xb3 Brandenburgo-Ansbacho dinastijos.\n_START_SECTION_\n\xc4\xaegaliojimai\n_START_PARAGRAPH_\nKol Vokie\xc4\x8di\xc5\xb3 ordinas bazavosi i\xc5\xa1 prad\xc5\xbei\xc5\xb3 Akroje, didieji magistrai did\xc5\xbei\xc4\x85j\xc4\x85 dal\xc4\xaf savo laiko praleisdavo popie\xc5\xbeiaus ir imperatoriaus dvare. Did\xc5\xbeiausi\xc4\x85 gali\xc4\x85 jie \xc4\xafgijo po u\xc5\xbekariavim\xc5\xb3 Pr\xc5\xabsijoje, kai buvo sukurta sukarinta vienuoli\xc5\xa1ka Vokie\xc4\x8di\xc5\xb3 ordino valstyb\xc4\x97 (Ordenstaat), ypa\xc4\x8d, kai 1309\xc2\xa0m. ordino sostin\xc4\x97 buvo perkelta i\xc5\xa1 Venecijos \xc4\xaf Marienburg\xc4\x85. Didysis magistras asmeni\xc5\xa1kai per savo administracij\xc4\x85 kontroliavo vis\xc4\x85 Pr\xc5\xabsij\xc4\x85. Didysis magistras taip pat buvo Marienburgo pilies komendantas ir ordino i\xc5\xbedininkas. Jis taip pat buvo Hanzos Lygos narys, gaudamas dal\xc4\xaf Lygos muit\xc5\xb3 mokes\xc4\x8di\xc5\xb3._NEWLINE_Kai Albrechtas Brandenburgietis 1525\xc2\xa0m. kartu su visa Ordino valstybe pri\xc4\x97m\xc4\x97 liuteron\xc5\xb3 tik\xc4\x97jim\xc4\x85 ir \xc4\xafk\xc5\xabr\xc4\x97 pasaulieti\xc5\xa1k\xc4\x85 Pr\xc5\xabsijos kunigaik\xc5\xa1tyst\xc4\x99, Ordinas i\xc5\xa1saugojo savo valdas Vokietijoje ir iki 1562\xc2\xa0m. autonomin\xc4\x97je Livonijoje. Jai valdyti \xc5\xa0v. Romos imperijos imperatorius Karolis V paskyr\xc4\x97 Valter\xc4\xaf fon Kronberg\xc4\x85, kuris pasivadino ordino auk\xc5\xa1\xc4\x8diausi\xc5\xb3 magistru, (Hochmeister) arba Vokietijos magistru (Deutschmeister). Austrijos kariuomen\xc4\x97je i\xc5\xa1liko netgi buvusios Ordino kariuomen\xc4\x97s j\xc4\x97geri\xc5\xb3 pulkas \xe2\x80\x9eHoch-und Deutschmeister J\xc3\xa4gerregiment Wien\xe2\x80\x9c.'